Id-Deċiżjoni tal-Kunsill
tat-22 ta' Ottubru 1999
dwar l-aċċettazzjoni ta' l-emendi għall-Konvenzjoni dwar il-Protezzjoni tal-Baħar Mediterran kontra t-Tniġġis u għall-Protokoll dwar il-Prevenzjoni tat-Tniġġis li jseħħ mir-Rimi tal-Vapuri u ta' l-Ajruplani (Konvenzjoni ta' Barċellona)
(1999/802/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 175(1), flimkien ma' l-ewwel sentenza ta' l-Artikolu 300(2) u l-ewwel sottoparagrafu ta' l-Artikolu 300(3), tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Billi:
(1) Il-Komunità hija Parti Kontraenti għall-Konvenzjoni dwar il-Protezzjoni tal-Baħar tal-Mediterran kontra t-Tniġġis, minn hawn 'il quddiem msejħa "il-Konvenzjoni ta' Barċellona" [2], u kkonkludiet ukoll erba' mill-Protokolli adottati fi ħdan il-qafas tal-Konvenzjoni, jiġifieri l-Protokoll dwar il-Prevenzjoni tat-Tniġġis li jseħħ mir-Rimi tal-Vapuri u ta' l-Ajruplani [3], il-Protokoll li jikkonċerna l-Kooperazzjoni li Tiġġieled it-Tniġġis taż-Żejt u ta' Sustanzi Perikolużi oħra [4], il-Protokoll għall-Protezzjoni kontra t-Tniġġis minn Sorsi bbażati fuq l-art [5] u l-Protokoll li jikkonċerna ż-Żoni Speċjali Protetti [6];
(2) Il-Kummissjoni ħadet sehem f'isem il-Komunità, fi ħdan il-qafas tal-grupp ta' ħidma mwaqqaf mill-Partijiet Kontraenti għall-Konvenzjoni ta' Barċellon, fin-negozjati dwar ir-reviżjoni tal-Konvenzjoni ta' Barċellona u l-Protokoll dwar il-Prevenzjoni tat-Tniġġis li jseħħ mir-Rimi tal-Vapuri u ta' l-Ajruplani, minn hawn 'il quddiem imsejjaħ "Protokoll";
(3) Il-Komunità teħtieġ li torbot lilha nnifisha f'livell internazzjonali f'dawk iż-żoni koperti mill-Kovenzjoni u l-Protokoll riveduti li jaqgħu fi ħdan il-ġurisdizzjoni tagħha;
(4) Taħt l-Artikolu 174 tat-Trattat, il-politika tal-Komunità dwar l-Ambjent tikkontribwixxi biex jintlaħqu l-għanijiet, inter alia, biex tippreserva, tipproteġi u ttejjeb l-kwalità ta' l-ambjent u tippromwovi miżuri f'livell internazzjonali biex jieħdu ħsieb il-problemi ambjentali reġjonali u dinjija;
(5) Iż-żona koperta mill-emendi għall-Konvenzjoni ta' Barċellona u għall-Protokoll taqa' almenu parzjalment fi ħdan il-ġurisdizzjoni tal-Komunità; il-Komunità adottat diversi direttivi f'din iż-żona; hija wkoll Parti Kontraenti għal ħafna Konvenzjonijiet internazzjonali f'dan il-qasam; il-Komunità qed tieħu passi f'dan il-kuntest biex tassigura li l-konklużjoni ta' dawn il-ftehim internazzjonali la ma tkunx taqbel ma', u lanqas tvarja l-iskop tal-liġi preżenti tal-Komunità;
(6) L-adeżjoni tal-Komunità għall-Konvenzjoni ta' Barċellona u għall-Protokoll riveduti għandha tgħin biex jintlaħqu l-għanijiet imsemmija fl-Artikolu 174 tat-Trattat;
(7) Il-Konvenzjoni ta' Barċellona u l-Protokoll riveduti ġew adottati u miftuħa għall-firma mill-Partijiet Kontraenti fil-Konferenza tal-Plenipotenzarji li saret f'Barċellona fid-9 u l-10 ta' Ġunju 1995;
(8) Il-Komunità iffirmat flimkien ma' l-Istati Membri ir-reviżjonijiet tal-Konvenzjoni ta' Barċellona u l-Protokoll dwar il-prevenzjoni tat-tniġġis li jseħħ mir-rimi tal-vapuri u ta' l-ajruplani,
IDDEĊIEDA KIF ĠEJ:
Artikolu 1
L-emendi għall-Konvenzjoni ta' Barċellona dwar il-Protezzjoni tal-Baħar Mediterran kontra t-Tniġġis u l-Protokoll dwar il-Prevenzjoni tat-Tniġġis li jseħħ mir-Rimi tal-Vapuri u ta' l-Ajruplani huma hawnhekk approvati f'isem il-Komunità.
It-testi ta' l-emendi msemmija huma mehmuża ma' din id-Deċiżjoni.
Artikolu 2
Il-President tal-Kunsill huwa hawnhekk awtorizzat biex jinnotifika l-aċċettazzjoni, f'isem il-Komunità, ta' l-emendi għall-Konvenzjoni dwar il-Protezzjoni tal-Baħar Mediterran kontra t-Tniġġiż u l-Protokoll dwar il-Prevenzjoni tat-Tniġġis li jseħħ mir-Rimi tal-Vapuri u ta' l-Ajruplani skond l-Artikolu 16 tal-Konvenzjoni dwar il-Protezzjoni tal-Baħar Mediterran kontra t-Tniġġis [7].
Artikolu 3
Din id-Deċizjoni għandha tkun pubblikata fil-Ġurnal Uffiċjali tal-Komunitajiet Ewropej.
Għandha tidħol fis-seħħ fil-jum ta' l-adozzjoni tagħha.
Magħmula fil-Lussemburgu, fit-22 ta' Ottubru 1999.